Ronnebeemchen zu Bous

De Ronnebeemchen ass den Numm vun enger aler historescher Eech, déi bis 1935 am Bousserbësch, am Norde vu Bous stoung. Dee Bam war an der ganzer Ëmgéigend bekannt.

Zanter 1981 steet op där Plaz en iwwerdeckt Kräiz.

D'Plaz fënnt ee, wann een vu Bus erop, laanscht déi sougenannt Kéionner Eech, am Agank vum Bësch riicht aus dem breede Bëschwee nogeet. Ronn 1 200 m vum Bëschagank ewech steet riets vum Wee dat gesichte Kräiz.

Wärend der Franséischer Revolutioun huet de Paschtouer Mathias Prost, dee refuséiert hat den Eed op d'Republik ze leeschten, um Fouss vum Ronnebeemchen, an deen de Fierschter eng Hiel fir den Altor geschloen hat, Mass gehalen.

1981 hunn d'Buusser Awunner en iwwerdeckt Kräiz op der Plaz vum Ronnebeemchen opgeriicht, fir un d'Evénementer aus der Revolutiounszäit z'erënneren. Op der Plaz erënnert näischt méi un deen historesche Bam.

Bis 1995 gouf op där Plaz all Joer eng Wallfaartsmass gehalen, un där zulescht 180 Leit deelgeholl hunn. 2016 gouf dës Traditioun erëm opgegraff.

Geographesch Koordinaten (Agank vum Buusserbësch):

Quellen 

 Faber, Ernest, 1907. Die Baumriesen des Großherzogtums Luxemburg in Wort und Bild, mit Erwähnung hervorragender ausländischer Riesenbäume. Diekirch, J. Schroell.
 Faber, E., 1920. Die Baumriesen des Grossherzogtums Luxemburgs in Wort und Bild mit Erwähnung hervorragender ausländischer Riesenbäume. Dréckerei Fr. Faber, Mersch. (Cf. S. 29).
 Sinner, J. et al., 2002. Les arbres remarquables. Administration des eaux et forêts. Musée national d'histoire naturelle. 255 S. (Cf. S. 52).

Biller

Kuckt och 
Déi dräi décksten Eechen zu Lëtzebuerg
 Eech zu Heeschbreg mam Heeschbreger Bildchen
 Eech um Bicherhaff an der Gemeng Stadbriedemes
 Eech zu Kaalmes
 Bemierkenswäert Beem zu Lëtzebuerg

Bemierkenswäert Beem zu Lëtzebuerg
Bekannt Plazen zu Lëtzebuerg
Gemeng Bous